Vra die veearts: Ons woefie het katgriep - Voertaal
My labrador x boerboel, Rex, is vyf maande oud. Hy is nou by dierekliniek. Hy het katgriep.
Ek het 'n vyfjarige seuntjie wie se hartjie baie seer is. Wat is die kanse dat ons woefiekind dit gaan maak? Hy het vandag eers siek geword ons weet niks van die siekte af nie.
So gereeld is ons diere ons kinders se beste maats, is dit nie? Ek hoop my antwoord sal jou seuntjie help om te verstaan wat op die oomblik met Rex gebeur.
Katgriep is 'n siekte wat jong hondjies vir 'n paar dae vreeslik naar laat voel en loopmagies gee. Die siekte word veroorsaak deur 'n kiem wat hulle magies baie sleg laat voel. Hulle voel nie net siek nie, maar ook dors, want hulle is te naar om water te kan drink! Dis hoekom veeartse hondjies met katgriep soms in die hospitaal laat bly, want dan kan hulle deur 'n buisie in die woef se poot, wat ons 'n drup noem, vir die hondjie water gee sonder dat dit hom naar maak. Hulle kan ook ander medisyne gee wat hulle minder olik laat voel terwyl hulle teen die kiem veg en weer sterk en gesond word.
Wanneer 'n klein hondjie eers katgriep het, is die bly by die veearts gewoonlik die heel beste manier om hulle te help, maar ons kan hulle ook help om minder ernstig siek te word deur hulle in te ent.
Dalk was jou seuntjie saam by die veearts vir een van Rex se inspuitings?
Daardie inspuitings, of inentings, is vir die lyf soos 'n les by die skool: Dit leer hulle lyfies om slim te word en die kieme wat katgriep en ander slegte siektes veroorsaak, vinnig dood te maak, voor die kieme 'n kans kry om die hondjies te siek te maak.
Soms kan hondjies nog steeds siek word, selfs na 'n inenting, maar dis makliker vir hulle om weer vinnig gesond te word, sodat julle weer saam kan speel.